L 333/98
EL
Επίσημη Εφημερίδα της Ευρωπαϊκής Ένωσης
27.12.2022
(94)
Τα κράτη μέλη μπορούν να αναθέσουν τον ρόλο των αρμόδιων αρχών για τις υπηρεσίες εμπιστοσύνης στους εποπτικούς φορείς δυνάμει του κανονισμού (ΕΕ) αριθ.
910/2014, προκειμένου να διασφαλιστεί η συνέχιση των τρεχουσών πρακτικών και να αξιοποιηθούν οι γνώσεις και η πείρα που αποκτήθηκαν κατά την εφαρμογή του εν λόγω κανονισμού.
Σε τέτοια περίπτωση, οι αρμόδιες αρχές δυνάμει της παρούσας οδηγίας, θα πρέπει να συνεργάζονται στενά και εγκαίρως με τους εν λόγω εποπτικούς φορείς, ανταλλάσσοντας τις σχετικές πληροφορίες, προκειμένου να εξασφαλίζεται η αποτελεσματική εποπτεία και συμμόρφωση των παρόχων υπηρεσιών εμπιστοσύνης με τις απαιτήσεις που ορίζονται στην παρούσα οδηγία και στον κανονισμό (ΕΕ) αριθ.
910/2014.
Κατά περίπτωση, η CSIRT ή η αρμόδια αρχή δυνάμει της παρούσας οδηγίας θα πρέπει να ενημερώνει αμέσως τον εποπτικό φορέα δυνάμει του κανονισμού (ΕΕ) αριθ.
910/2014 σχετικά με κάθε κοινοποιηθείσα σημαντική κυβερνοαπειλή ή περιστατικό με αντίκτυπο στις υπηρεσίες εμπιστοσύνης, καθώς και σχετικά με τυχόν παραβίασης της παρούσας οδηγίας εκ μέρους παρόχου υπηρεσιών εμπιστοσύνης.
Για τους σκοπούς της κοινοποίησης, τα κράτη μέλη μπορούν να χρησιμοποιούν, κατά περίπτωση, το ενιαίο σημείο εισόδου που έχει θεσπιστεί για την επίτευξη κοινής και αυτόματης αναφοράς περιστατικών τόσο στον εποπτικό φορέα δυνάμει του κανονισμού (ΕΕ) αριθ.
910/2014 όσο και στην CSIRT ή στην αρμόδια αρχή δυνάμει της παρούσας οδηγίας.
(95)
Κατά περίπτωση και προκειμένου να αποφευχθεί άσκοπη αναστάτωση, οι υφιστάμενες εθνικές κατευθυντήριες γραμμές που έχουν εγκριθεί για τη μεταφορά των κανόνων σχετικά με τα μέτρα ασφάλειας που προβλέπονται στα άρθρα 40 και 41 της οδηγίας (ΕΕ) 2018/1972, θα πρέπει να λαμβάνονται υπόψη κατά τη μεταφορά της παρούσας οδηγίας στο εθνικό δίκαιο, ώστε να αξιοποιηθούν οι γνώσεις και οι δεξιότητες που έχουν ήδη αποκτηθεί δυνάμει της οδηγίας (ΕΕ) 2018/1972 σχετικά με τα μέτρα ασφάλειας και τις κοινοποιήσεις περιστατικών.
Ο ENISA μπορεί επίσης να καταρτίσει κατευθυντήριες γραμμές σχετικά με τις απαιτήσεις ασφάλειας και τις υποχρεώσεις αναφοράς περιστατικών για τους παρόχους δημόσιων δικτύων ηλεκτρονικών επικοινωνιών ή διαθέσιμων στο κοινό υπηρεσιών ηλεκτρονικών επικοινωνιών, προκειμένου να διευκολυνθούν η εναρμόνιση και η μετάβαση και να ελαχιστοποιηθούν οι διαταράξεις.
Τα κράτη μέλη μπορούν να αναθέσουν στις εθνικές ρυθμιστικές αρχές τον ρόλο των αρμόδιων αρχών για τις ηλεκτρονικές επικοινωνίες δυνάμει της οδηγίας (ΕΕ) 2018/1972 προκειμένου να εξασφαλιστεί η συνέχιση των τρεχουσών πρακτικών και να αξιοποιηθούν οι γνώσεις και η πείρα που αποκτήθηκαν ως αποτέλεσμα της μεταφοράς της εν λόγω οδηγίας.
(96)
Δεδομένης της αυξανόμενης σημασίας των υπηρεσιών διαπροσωπικών επικοινωνιών ανεξαρτήτως αριθμού, όπως αυτές ορίζονται στην οδηγία (ΕΕ) 2018/1972, είναι αναγκαίο να εξασφαλίζεται ότι οι εν λόγω υπηρεσίες θα υπόκεινται επίσης σε κατάλληλες απαιτήσεις ασφάλειας σύμφωνα με τον συγκεκριμένο χαρακτήρα τους και την οικονομική τους σημασία.
Καθώς η επιφάνεια επίθεσης συνεχίζει να επεκτείνεται, οι ανεξαρτήτως αριθμού υπηρεσίες διαπροσωπικών επικοινωνιών, όπως είναι οι υπηρεσίες ανταλλαγής μηνυμάτων, καθίστανται διαδεδομένοι φορείς επίθεσης.
Οι κακόβουλοι δράστες χρησιμοποιούν πλατφόρμες για να επικοινωνούν με τα θύματα και να τα προσελκύουν να ανοίξουν παραβιασμένες ιστοσελίδες, με αποτέλεσμα να αυξάνεται η πιθανότητα περιστατικών που αφορούν στην εκμετάλλευση δεδομένων προσωπικού χαρακτήρα και, κατ’ επέκταση, στην ασφάλεια των συστημάτων δικτύου και πληροφοριών.
Οι πάροχοι υπηρεσιών διαπροσωπικών επικοινωνιών ανεξαρτήτως αριθμού θα πρέπει να διασφαλίζουν επίπεδο ασφάλειας των συστημάτων δικτύου και πληροφοριών κατάλληλο για τους κινδύνους που εγκυμονούν.
Δεδομένου ότι οι πάροχοι υπηρεσιών διαπροσωπικών επικοινωνιών ανεξαρτήτως αριθμού κατά κανόνα δεν ασκούν πραγματικό έλεγχο επί της μετάδοσης σημάτων μέσω δικτύων, ο βαθμός κινδύνου για τις εν λόγω υπηρεσίες μπορεί να θεωρηθεί, από ορισμένες απόψεις, χαμηλότερος από ό,τι για τις παραδοσιακές υπηρεσίες ηλεκτρονικών επικοινωνιών.
Το ίδιο ισχύει και για τις υπηρεσίες διαπροσωπικών επικοινωνιών όπως ορίζονται στην οδηγία (ΕΕ) 2018/1972 που χρησιμοποιούν αριθμούς και δεν ασκούν πραγματικό έλεγχο επί της μετάδοσης σημάτων.
(97)
Η εσωτερική αγορά εξαρτάται περισσότερο από ποτέ από τη λειτουργία του διαδικτύου.
Οι υπηρεσίες όλων, σχεδόν, των βασικών και των σημαντικών οντοτήτων εξαρτώνται από τις υπηρεσίες που παρέχονται μέσω του διαδικτύου.
Προκειμένου να διασφαλιστεί η ομαλή παροχή υπηρεσιών που παρέχονται από βασικές και σημαντικές οντότητες, είναι σημαντικό όλοι οι πάροχοι δημόσιων δικτύων ηλεκτρονικών επικοινωνιών να διαθέτουν κατάλληλα μέτρα διαχείρισης κινδύνων στον τομέα της κυβερνοασφάλειας και να αναφέρουν σχετικά σημαντικά περιστατικά.
Τα κράτη μέλη θα πρέπει να διασφαλίζουν ότι διατηρείται η ασφάλεια των δημόσιων δικτύων ηλεκτρονικών επικοινωνιών και ότι τα ζωτικά συμφέροντά τους στον τομέα της ασφάλειας προστατεύονται από δολιοφθορά και κατασκοπεία.
Δεδομένου ότι η διεθνής συνδεσιμότητα ενισχύει και επιταχύνει την ανταγωνιστική ψηφιοποίηση της Ένωσης και της οικονομίας της, τα περιστατικά που επηρεάζουν τα υποβρύχια καλώδια επικοινωνιών θα πρέπει να αναφέρονται στην CSIRT ή, κατά περίπτωση, στην αρμόδια αρχή.
Η εθνική στρατηγική κυβερνοασφάλειας θα πρέπει, κατά περίπτωση, να λαμβάνει υπόψη την κυβερνοασφάλεια των υποθαλάσσιων καλωδίων επικοινωνιών και να περιλαμβάνει χαρτογράφηση των δυνητικών κινδύνων κυβερνοασφάλειας και μέτρα μετριασμού για τη διασφάλιση του υψηλότερου δυνατού επιπέδου προστασίας τους.